**PRIEVEIKSMIO MOKYMAS**

 ŠEŠTADIENINĖJE LITUANISTINĖJE MOKYKLOJE

 Elena Marcelionienė

 Naujojoje *Šeštadieninių JAV lituanistinių mokyklų lietuvių kalbos ugdymo(si) programoje*, atsižvelgiant į ŠMSM patvirtintą *Lituanistinio švietimo integruotą programą*, III klasėje numatytas supažindinimas su **prieveiksmiu**. Žinoma, apibūdinančius veiksmą (*gražiai* *piešia*), vietą (*namie, toli*) ar laiką nusakančius (*anksti, vėlai, ryte*) žodžius vaikai vartoja dar iki mokyklos ir I – II klasėje. Todėl mokytojai nuolat plečia mokinių žodyną šiais žodžiais, daug jų yra vadovėlių tekstuose. Tačiau elementarios teorijos apie prieveksmį juose nepateikta, nes to nebuvo numatyta ankstesnėje programoje. Todėl šiame straipsnyje siūlome mokytojams pagalbą.

 **Mokytojui.** Kad mokytojas nedarytų dalykinių klaidų, trumpai apibūdinsime prieveiksmį. Neapsunkindami prieveiksmio apibrėžimų variantais (pavyzdžiui, kaip jis apibūdinamas „Dabartinėje lietuvių kalbos gramatikoje“ (2006) ar kalbininkės Aldonos Paulauskienės „Morfologijoje“ (*(Paulauskienė A. Lietuvių kalbos morfologija. Paskaitos lituanistams. V.: Mokslo ir enciklopedijų leidykla, 1994. P. 233)*, tačiau jais remdamiesi, paaiškinsime prieveiksmio esmę: **prieveiksmis** yra kalbos dalis, kurią sudaro žodžiai, reiškiantys **veiksmo, būsenos, ypatybės** **kokybinį** arba **kiekybinį** požymį ir įvairias **veiksmo ar būsenos aplinkybes** (vietą, laiką, priežastį, tikslą ir kt.). Aišku, tokio apibrėžimo mokiniams nepateiksime. Jiems užtektų paprasto paaiškinimo: **Žodžiai, kuriais pasakome, kaip arba kur, kada veiksmas atliekamas, yra prieveiksmiai**, pvz.: ***gražiai*** *dainuoja,* ***tyliai*** *kalba,* ***garsiai*** *skamba;* ***toli*** *girdėti,* ***namie*** *dirba,* ***vakar*** *grįžo,* ***dabar*** *serga*. (Nepaminėjome *priežasties*  ir *tikslo* prieveiksmių (*dėl ko, kažin kodėl, ne iš gero, juokais, iš netyčių* ir kt.), nes jie labai retai vartojami, tegul su jais mokiniai susipažins aukštesnėse klasėse.) Taigi prieveiksmiai pagal reikšmę skirstomi į **būdo prieveiksmius ir aplinkybinius**. Būdo prieveiksmiai dažniausiai atsako į klausimą ***kaip?*** ir parodo atliekamo veiksmo kokybę (pvz*.:* ***kaip*** *dirba? –* ***gerai*** *dirba,* ***blogai*** *dirba;* ***kaip*** *kalba? –* ***įdomiai*** *kalba,* ***nuobodžiai*** *kalba* ir pan.). Būdo prieveiksmiai dar skirstomi smulkiau (kokybiniai, kiekybiniai), tačiau juos vieną nuo kito dažnai gana sunku atskirti, todėl mokyklinėse gramatikose kalbama tik apie **būdo** **prieveiksmius**. Šių prieveiksmių kalboje yra daugiausia, jie kilę iš būdvardžių ir dažniausiai vartojami su veiksmažodžiais. Todėl pradinėse klasėse pakaktų, jeigu išmokytume vaikus vartoti būdo prieveiksmius. Aplinkybiniai prieveiksmiai atsako į klausimus ***kur?, kame?, į kur?, kada?*** (dar ***kodėl?***). Dažniausiai jie reiškia veiksmo vietą arba laiką: (*kur?*) ***anapus*** *gatvės,* ***iš dešinės*** *pusės*, ***aukštai*** *pakilo,* ***nuošaliai*** *auga; (kada?)****dabar*** *žydi,* ***laiku*** *atėjo,* ***šįkart*** *nepamiršau,* ***anksti*** *atsikėlė,* ***rytoj*** *išvažiuosiu,* ***nakčia*** *kaukė,* ***vakare*** *nusileido* ir kt. Pradinukams reikėtų mokytis vartoti dažniausiai kalboje sutinkamus aplinkybinius prieveiksmius, kurie nusako paros tarpus: paryčiui, iš ryto, šįryt, pavakare, vakarop, vakare ir pan.

 Kalbininkai pastebi, kad yra prieveiksmių, kuriuos galima priskirti ir prie daiktavardžių, ir prie prieveiksmių, kitaip sakant, tie žodžiai dar ne visai suprieveiksmėję, pvz.: *iš ryto, iš viršaus, dieną, rytą, vakarą, pavasarį, vasarą, rudenį, žiemą, būriu, pulku* ir kt. Todėl nereikėtų iš mokinių reikalauti griežto minėtų kalbos dalių skyrimo, svarbu, kad vaikai tuos žodžius tinkamai vartotų savo kalboje.

 Kadangi skaitomuose tekstuose, šnekamojoje kalboje pasitaiko laipsniuojamų prieveiksmių (*gražiau* piešia, *greičiausiai* bėga ir pan. ), galime praktiškai supažindinti mokinius su prieveiksmių laipsniais, kuriuos paprastai turi būdo prieveiksmiai: *gražiai – gražiau – gražiausiai, jaukiai – jaukiau –* *jaukiausiai, piktai – pikčiau – pikčiausiai* ir pan. Laipsnių pavadinimų – aukštesnysis ir aukščiausiasis – mokiniams žinoti, mūsų manymu, nereikia.

 Daug prieveiksmių yra atsiradę iš kitų kalbos dalių. Daugiausia jų padaryta iš būdvardžių su priesaga **(i)ai**: *baltas –* ***baltai****, mėlynas –* ***mėlynai****, puikus –* ***puikiai****, aiškus –* ***aiškiai****; su priesaga* ***-yn****: platus –* ***platyn****, siauras –* ***siauryn***. Daug daiktavardžių yra suprieveiksmėję, pvz.: *kartą, sykį, truputį, greta, laiku, patyliukais, namie, toli, ryte* ir pan. Prieveiksmiai nekaitomi (išskyrus laipsnius), todėl sakome, kad jie turi ne galūnę, o priesagą: *graž****iai*** – priesaga ***-iai***, *tol****yn*** – priesaga ***-yn***. Galima aiškinti ir visai paprastai: prieveiksmis baigiasi ***-iai***, prieveiksmio gale rašome ***-iai*** ir pan., t. y. nevartojant žodžio dalies sąvokų. Jeigu vartosime sąvoką *galūnė*, klaidinsime vaikus ir aukštesnėse klasėse juos reikės permokyti.

 Toliau apžvelgsime prieveiksmio mokymą I – IV klasėje.

 **I – II klasė**

Prieveiksmiomokymas I – II klasėje yra grynai **praktinio pobūdžio** – vaikai nesupažindinami su *prieveiksmio* sąvoka, jo apibrėžimu (to nereikalauja ir programa). Tačiau kalbėdami vaikai neišsivers be prieveiksmų. Kaip jų mokyti?

Pirmiausia, **bendraudami su vaikais** pamokų metu ir per pertraukas, išvykose, kalbėdami, stenkimės patys vartoti prieveiksmių ir siekime, kad juos vartotų mūsų mokiniai. Šeimoje kalbantieji lietuviškai, atėję į I klasę, tikrai vartoja tokius paprastus prieveiksmius, kaip *gerai, blogai, ryte, vakar, rytoj* ir pan. Todėl toliau plėskime mokinių žodyną prieveiksmiais: dažniau klauskime mokinio *Kaip tu jautiesi? Kaip tau sekasi?* (*gerai, šauniai, puikiai, normaliai, blogai,* ...) Aptarkime, kaip pavyko vienas ar kitas darbas (*puikiai padeklamavo, papasakojo, gražiai nupiešė, teisingai atsakė,* ...) *Kada tai atsitiko?* (*seniai, neseniai, pernai,* *vakar,* ...) Galime sugalvoti įvairių žaidimų su laiką ar vietą reiškiančiais žodžiais: *ryte – vakare, dešinėje – kairėje, aukštai – žemai, arti – toli*. Pavyzdžiui: mokytojas vardija gyvūnus (paukščius, žvėris, žuvis ir kt. ) o vaikai turi parodyti rankomis ir atsakyti, kur jie dažniausiai yra (kur jų namai) – *aukštai* ar *žemai.* Paprastų pratimų su žodžiais galima sugalvoti žaidžiant kamuoliuku, lenktyniaujant, kuri grupė pasakys daugiau žodžių, apibūdinančių veiksmus, ir pan. Klasėje galime pakabinti kortelių su 3–4 prieveiksmiais, kad vaikai įsimintų, korteles po kurio laiko pakeiskime naujomis.

 **Darbas su vadovėlio medžiaga**. Nė vienas vadovėlio autorius neišsivers be prieveiksmių. Vadovėlyje „AŠ – PIRMOKAS“ irgi yra nemažai prieveiksmių:  *anksti, anksčiau, atsargiai, aukštyn, beveik, blogai, čia, dailiai, daug, daugiau, dažnai, drąsiau, gerai, negerai, geriau, gražiai, gražiau, greitai, greičiau, greičiausiai, ilgai, ilgainiui, išdidžiai, kasmet, kasryt, kažkur, keistai, kūlversčiais, labai, lengvai, lygiai, linksmai, liūdnai, mažai, meiliai, mikliau, na****mo****, nelauktai, niekad, paeiliui, pagaliau, pašnibždomis, piktai, pirmiausia, ramiai, rimtai, seniai, seniau, neseniai, skaudžiai, sparčiai, staiga, šiandien, šitaip, švelniai, tenai, ten, tiesiai, tikrai, tikriausiai, tyliai, toli, toliau, tuoj, vakar, vakare, vėliau, visada, žemai, žemyn.*

 Visi šie prieveiksmiai pavartoti tekstuose. Todėl skaitydami tekstą atkreipkime mokinių dėmesį į šiuos žodžius: ar jie supranta jų reikšmę, išsiaiškinkime ją, kelkime klausimą *kaip?* kartu su veiksmažodžiu (gramatikos sąvokų nevartojame), pavyzdžiui: *Kaip moka kalbėti?* – ***gražiai***; *Kaip duonos kepalas parunda?* – ***gražiai***; *Kaip rėžia (atsako)?* – ***išdidžiai***; *Kaip pritupia prie šuniuko?* – ***drąsiau***; *Kaip pasigirsta?* – ***nelauktai***. Skaitant tekstus galima kelti ir klausimus *kada?, kur?*: *Kada smėlio juostą supylė?* – ***seniai seniai***; *Kada sužibs rasa?* – ***tuoj***; *Kur reikia pažvelgti?* – ***žemyn***; *Kur mūsų namai?* – ***čia***; ir t. t.

 Kaip matome iš pavyzdžių, vadovėlio tekstuose pasitaiko ir prieveiksmio laipsniavimo atvejų: *anksti, anksčiau, daug, daugiau, gerai, geriau, gražiai, gražiau, greitai, greičiau, greičiausiai ir kt.* Aptarkime su mokiniais jų reikšmės skirtumus.

Antroje klasėje tęsiame anksčiau pradėtą darbą – plečiame mokinių žodyną prieveiksmiais, aiškinamės jų reikšmę, mokomės vartoti sakinyje, pasakojimuose. Taigi **bendraudami su mokiniais** siekime, kad jie daugiau vartotų prieveiksmių, ir patys juos vartokime, nepamirškime dažniau kelti klausimų *kaip? kur? kada?*

**Vadovėlio „Aš – antrokas“ tekstuose** daug įvairių prieveiksmių, vieni jau sutikti I klasėje, kiti – nauji: *akylai, amžinai, anksti, anksčiau, aplink, atsargiai, aukštai, aukščiau, aukštyn, atsargiai, baisiai, baisiau, beveik, būtinai, čia, dabar, daug, daugiau, daugiausia, dažnai, dažniausiai, draugiškai, džiaugsmingai, galiausiai, gardžiai, garsiai, gerai, gerokai, giliau, gražiai, greitai, greičiau, įdėmiai, ilgai, kada, niekada, kadaise, kartais, kasmet, kvailai, labai, labiau, labiausiai, nelabai, linksmai, mažai, mėlynai, mielai, na****mo****, nedrąsiai, ne kaip, nemokamai, neskaudžiai, netyčia, netoli, netoliese, niekad, niekaip, pagaliau, paskui, patogiai, piktai, nepiktai, pirmiausia, popiet, po lygiai, protingai, puikiai, raudonai, rytoj, saldžiausiai, sausai, seniai, slapta, smarkiai, sportiškai, staiga, stipriai, stipriau, sunkiai, nesunkiai, šiandien, šviesiai, tada, taip, tamsiai, tankiai, ten, tiesiai, tikrai, tikriausiai, tyliai, tylutėliai, tingiai, toli, netoli, tučtuojau, tuomet, tvirtai, vaikiškai, vakar, vakarop, vikriai, visados, visai ne taip, visaip, žemyn.*

Skaitydami ir aptarinėdami tekstus aiškinkimės su mokiniais šių prieveiksmių reikšmę – būtent tekste, o ne pavieniui ji geriausiai atsiskleidžia, geriausiai suprantama ir pagal pavyzdį išmokstama vartoti savo kalboje. Jau galime atkreipti mokinių dėmesį į skirtingus šiems žodžiams keliamus klausimus ir į žodžio galo rašybą (atminkime – prieveiksmis turi priesagą, o ne galūnę, todėl nevartokime *galūnės* sąvokos):

***kaip?*** – *akylai, baisiai, atsargiai, gražiai, neskaudžiai* ir t. t.

***kur?*** *– aplink, aukštai, čia, na****mo****, netoli, netoliese ir t. t.*

***kada?*** *– anksti, dabar, niekada, kadaise, kasmet, šiandien ir t. t.*

Antroje klasėje daugiau padirbėkime su prieveiksmiais, kurie pasako, kaip atliekamas veiksmas (būdo prieveiksmiais). Kad vaikams būtų lengviau, kelkime klausimus su veiksmo žodžiu (pavyzdžiai paimti iš vadovėlio tekstų): ***Kaip******patinka*** *mokykloje?* – ***labai, nelabai***; ***Kaip******ošė*** *bangos?* – ***garsiai***; ***Kaip*** *tėtis mane* ***laikė****?* – ***tvirtai***; ***Kaip auga*** *mano kojos?* – ***greitai****.* Čia pat palyginimas su žodžiu, kuris atsako į klausimą ***kokios kojos****?* – ***greitos*** *kojos* ir t. t.

Galime palyginti panašius žodžius: *mėlynas, mėlyna –* ***mėlynai****, atsargus, atsargi –* ***atsargiai****, linksmas, linksma –* ***linksmai***ir t. t. Panagrinėkime pavyzdžius ir kartu su mokiniais mėginkime padaryti išvadą: *mėlynas, mėlyna, atsargus* ir t. t. atsako į klausimus *koks? kokia?* ir pažymi daikto ypatybę arba požymį, o *mėlynai* (nudažo), *linksmai* (kalba) ir t. t. atsako į klausimą *kaip?* ir parodo, kaip atliekamas veiksmas (veiksmo ypatybę). Tai būtų pasirengimas suprasti *prieveiksmio* sąvoką trečioje klasėje. Tačiau jeigu klasės mokiniai dar silpnai kalba lietuviškai, pakaks grynai praktinio pobūdžio pratybų: aiškinkimės vadovėlyje, pratybų sąsiuviniuose pavartotų prieveiksmių (be šios sąvokos) reikšmę, mokykimės juos vartoti.

**III – IV klasė**

Trečioje ir ketvirtoje klasėje, **kalbėdami su mokiniais,** galime atkreipti jų dėmesį į įvairesnius prieveiksmius, ypač į tuos, kurie atsako į klausimus *kada?* *kur?* (laiko ir vietos prieveiksmiai).Dar sunkiai lietuviškai kalbančius vaikus turėtume išmokyti paros metą ir metų laikus reiškiančius žodžius (jų pradėjome mokyti jau I klasėje): *rytą, ryte, dieną, vakarą, vakare, naktį, nakčia; pavasarį, vasarą, rudenį, žiemą*  (Kaip jau buvo minėta paaiškinimuose mokytojui, šie žodžiai yra suprieveiksmėję daiktavardžiai, mokiniams turėtų būti sunku nustatyti, kuriai kalbos daliai jie priklauso, todėl nesigilinkime į tai.)

Dažniau vartojami laiką nusakantys prieveiksmiai: *dabar, kada, kada nors, kažkada, šįsyk, šįmet, vienąsyk, kartą, seniai, sykį, anksti, paskui, vėlai, iš pradžių, poryt, ryt, rytoj, šiandien, užporyt, vakar, iš ryto, nakčia, šįvakar, vakare, kitąmet* ir kt.

Dažniau vartojami veiksmo, buvimo vietą nusakantys prieveiksmiai: *anapus, aplink, arti, aukštai, čia, dešinėje, iš kairės, kažkur, namie, niekur, ten, iš arti, iki čia, nuo čia, atgal, na****mo*** ir kt.

Trečios ir ketvirtos klasės vadovėlių, pratybų sąsiuvinių tekstuose sutinkamus prieveiksmius galime panagrinėti: pasakyti, į kokį klausimą atsako, ką reiškia (veiksmo ypatybę, laiką ar vietą). Šių klasių vadovėliuose mokiniai ras daug tų pačių prieveiksmių, kurie buvo pavartoti I – II klasėje, todėl visų jų nekartosime. Tačiau norėtume atkreipti dėmesį į kai kuriuos atvejus.

Vadovėlyje „Mes – trečiokai“ mokslo metų pradžioje mokiniai klausysis mokytojo skaitomo, o paskui ir patys skaitys J. Marcinkevičiaus eilėraštį „Tai gražiai mane augino“ (galbūt klausysis ir dainos pagal poeto žodžius). (P. 6) Šiame eilėraštyje labai gražiai kartojamas žodis (prieveiksmis) *gražiai* – kiekviename posme du kartus. Jeigu įsimintume nors dvi eilutes, žinotume puikų prieveiksmio pavyzdį. Daug prieveiksmio pavyzdžių yra ir J. Degutytės tekste „Šaltinėlis“ (P. 7): *ilgai ilgai, arčiau, tenai, aplinkui, vakare, tolyn*. Šiame tekste yra gražiai pavartoti paros ir metų laiką nusakantys žodžiai *dieną ir vakarą*, *žiemą ir vasarą.* Verta paanalizuoti prieveiksmius skaitant N. Vaitkutės pasakojimą „Mes visi ir Mažosios Klampynės“ – jame randame prieveikmių vartojimo su būdvardžiais pavyzdžių: *visiškai nepanašūs, šviesiai melsvos (akys), tamsiai rudais (apvadais), tamsiai rudas (akis), skaisčiai mėlyni (žiedai)* (P. 86–87). Įdomiai žaidžiama prieveiksmiais *šiandien* ir *rytoj* N. Kepenienės pasakaitėje „Slapukas“ (P. 96).

Su trečiokais reikėtų aptarti vadovėlio tekstuose naujai sutinkamus prieveiksmius: *akimirksniu, amžinai, atvirkščiai, didingai, gardžiai, grakščiai, ilgokai, įžūliai, karingai, kasdien, kietai, klaidingai, labai garsiai, labai aukštai, labai greitai, mandagiai, pagarbiai, patyliukais, patogiau, seniai labai seniai, seniai seniai, slapčia, smagiai, šiemet, švelniai, taisyklingai, tiesiai, tikriausiai, ūmai, vikriai.*

Ketvirtokai toliau plečia savo žodyną jau anksčiau sutiktais ir naujais prieveiksmiais. Štai vadovėlyje „Mes – ketvirtokai“ G. Adomaitytės pasakoje „Gilių kava“ jie ras iš būdvardžių padarytus prieveiksmius: *geltonai, rusvai, rudai, raudonai, žaliai, nepaprastai gardžiai.* (P. 9) Galime pasimokyti padaryti prieveiksmių ir iš kitų būdvardžių, nusakančių spalvas. Tokie prieveiksmiai turi tą pačią reikšmę kaip ir būdvardžiai, tačiau sakinyje jie priklauso tariniui, žymi veiksmo ypatybę: *kaip parašyta?* – ***geltonai, rusvai****, ...* Kai mokiniai skaito „Spalvų žodyną“ (P. 85), galima pažaisti žodžiais – pasiskirstyti į grupeles ir iš būdvardžių padaryti prieveiksmių: *pilkas –* ***pilkai****, žalsvas –* ***žalsvai****, ryškus –* ***ryškiai***ir t. t. Vadovėlyje gana dažni aukštesniojo ir aukščiausiojo laipsnio prieveiksmiai. Nors su laipsnių pavadinimais mokinių nesupažindiname, bet aptarkime tekstuose pavartotų prieveiksmių reikšmes*: arčiau, greičiau, labiau, linksmiau, seniau, sunkiau; baisiausiai, dažniausiai, geriausiai, labiausiai, skubiausiai* ir. kt.

Kadangi mokiniai vartoja prieveiksmius ir savo rašiniuose, pamokykime juos taisyklingai rašyti; ypač dažni prieveiksmiai su priesaga *iai*: *atidžiai, atsargiai, drąsiai, garsiai, gausiai, giliai, graudžiai, gražiai, išdidžiai, įvairiai, kraupiai, maloniai, narsiai, nedrąsiai, normaliai, puikiai, ramiai, seniai, skaisčiai, skaudžiai, smarkiai, tyliai, tamsiai.* Dar reikėtų įsidėmėti prieveiksmių *šiandien, šįryt, šįmet* rašymą.

Visi paminėti prieveiksmiai yra vadovėliuose „Mes – trečiokai“ ir „Mes – ketvirtokai“. Juos vartoja rašytojai norėdami vaizdžiai nusakyti veikėjų atliekamus veiksmus, perteikti spalvų įvairovę ir pan. Be šių žodžių mūsų kalba būtų daug skurdesnė, netgi primityvi. Todėl meniški tektai ypač pasitarnauja vaiko kalbos ugdymui(si). Skaitydami gražius pavyzdžius mokiniai mokosi praktiškai, tarsi nejučiomis.

Ar reikia ir kada supažindinti mokinius su *prieveiksmio* sąvoka (gramatikos terminu), tegul sprendžia pats mokytojas – juk jis geriausiai pažįsta savo mokinius ir supranta, ar jie tam pasirengę, ar jiems reikia šios teorijos. Tik reikėtų žinoti, kad tiek trečiokai, tiek ketvirtokai geriau supras prieveiksmio paskirtį ir reikšmę, kai jie jau bus susipažinę su veiksmažodžiu, nes klausimus *kaip? kada? kur?* dažniausiai keliame iš veiksmažodžio (sakinyje – iš tarinio): *Kaip sušvokštė pabaisa?* – ***garsiai***; *Kur nunėrė vėžlys?* – ***gilyn***; *Kada jis buvo mažas?* – ***seniai seniai*** ir t. t.

Supažindindami mokinius su *prieveiksmiu*, galime skaityti ir aptarti tikslingai parinktą tekstą. Kad mokiniams būtų aiški pati *prieveiksmio* sąvoka, galime su jais paanalizuoti patį žodį *prieveiksmis.* Siūlome tokį prieveiksmiais „prisodrintą“ tekstą. Jeigu mokytojas geba, galėtų nupiešti juodo katino siluetą ir ant jo atspausdinti šį tekstą. Antra vaizdinė priemonė – plakatas, kurį galima padauginti ir išdalyti mokiniams.

(Žr. toliau kituose puslapiuose)

 Pagal Liudą Dovydėną

KATINAS

Jūs turbūt žinote dėdės Adulio katiną? Tai dailus, žalsvaakis katinas. Visas juodai žvilga. O kokie ūsai, ūsai! Jei kartais musė nutupia ant ūso, katinas tingiai pakelia vienos akies voką ir pajudina galvą. Tada musė lekia galvotrūkčiais. Ir vėl miega katinas. Pučia ramiai, santūriai, kaip dera galingam katinui. Atsargiai pasislenka į šiltus pelenus ir vėl dusliai purpia. Ant pelenų išsitiesia ir visada dailiai sušukuoti ūsai. Ūmiai kilsteli galvą, tingiai praveria akis ir staiga sučiaudi ramus, išdidus katinas. It supykęs smarkiai papurto galvą, net pelenai padulksta židinyje. Dailiu plonu liežuviu apsivalo lūpas, o ūsus grakščiai perbraukia koja. Vėl sužvilga ūsai.

Jei būna saulėta diena, katinas išeina pasišildyti. Dailiai išsivalo ūsus, apsišluosto lūputes, o jei gerai nusiteikęs, tai ir burną dailiai nusiprausia. Tada patraukia į daržinę. Atsitupia arti dobilų. Klausosi. Kas ten trakši, kas čiužina dobilus, - taip atsargiai ir kruopščiai. Staiga šoka į dobilus...

 (L. Dovydėnas. Katino sodas. V.: Gimtasis žodis, 2006. P. 5–9)

**Žodynėlis**

galvotrūkčiais – labai greitai

santūriai – geba susivaldyti, tvardytis

purpti – murkti

ūmiai – staiga

dobilai – tokia trilapė žolė gyvulių pašarui

daržinė – pastatas gyvulių pašarui, javams (derliui) laikyti

Užduotys: 1. Visi kartu aptarkite, į kokius klausimus atsako pabraukti žodžiai (klausimus kelkite kartu su veiksmažodžiu: *kaip žvilga?,* ...).

 2. Išsiaiškinkite, ką reiškia pabraukti žodžiai, ką jie paaiškina.

 **KAS YRA PRIEVEIKSMIS?**

Perskaitykime uždavinius:

 PRIE + MIEST+IS = PRIEMIESTIS (kas yra prie miesto, susiję su miestu)

 PRIE + DAIN + IS = PRIEDAINIS (kas yra prie dainos, susijęs su daina)

 PRIE + PLAUK + A = PRIEPLAUKA (laivų priplaukimo prie kranto vieta)

 O dabar patys išspręskime šį uždavinį:

 PRIE + VEIKSM + IS = \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Taigi **prieveiksmis** yra kažkas „prie veiksmo“, kas susijęs su veiksmu. Panagrinėkime pavyzdžius:

 Vaikai greitai bėga. *Kaip vaikai bėga?* – ***greitai****.* Žodis *greitai* susijęs su **veiksmu**, t. y. su **veiksmažodžiu** *bėga.* Todėl galime sakyti, kad jis yra prie veiksmo – jis yra prieveiksmis.

 Vakare saulė nusileido į jūrą. *Kada saulė nusileido?* – ***vakare****.*

Žodis *vakare* taip pat susijęs su veiksmu, t. y. su veiksmažodžiu *nusileido* – pasako to veiksmo laiką. Todėl ir šį žodį vadiname *prieveiksmiu*.

 Knygą skaičiau *namie*. *Kur skaičiau knygą?* – *namie.* Žodis *namie* pasako vietą, kurioje vyko veiksmas. Ir šį žodį vadiname *prieveiksmiu*.

 **Taigi prieveiksmiai pasako veiksmo ypatybę, vietą arba laiką.** Tokie prieveiksmiai atsako į klausimus ***kaip? kur? kada?*** Šių prieveiksmių yra daugiausia. Dar yra ir kitokių, tačiau su jais susipažinsime aukštesnėse klasėse.

 Prieveiksmiai, kurie atsako į klausimą *kaip?*, dažniausiai padaromi iš žodžių, kurie reiškia daikto požymį arba ypatybę ir atsako į klausimus *koks? kokia?*, t. y. iš būdvardžių:

Žaliai, mėlynai, piktai, gerai, gražiai, puikiai, šau-niai, ilgai, tamsiai, greitai, švelniai, juokingai, ...

Žalias, mėlynas, piktas, geras, graži, puikus, šauni, ilgas, tamsi, greitas, švelni, juokinga, ...